KIRJALLINEN KYSYMYS E-0085/03 esittäjä(t): Ilda Figueiredo (GUE/NGL) komissiolle. Yritysten siirtyminen toiseen paikkaan.



Virallinen lehti nro 192 E , 14/08/2003 s. 0153 - 0154



KIRJALLINEN KYSYMYS E-0085/03 esittäjä(t): Ilda Figueiredo (GUE/NGL) komissiolle (23. tammikuuta 2003) Aihe: Yritysten siirtyminen toiseen paikkaan Monikansallinen kenkäteollisuusyhtiö C & J Clark on äskettäin ilmoittanut sulkevansa Portugalissa, Castelo Paivassa toimivan tehtaansa, jossa on noin 600 työntekijää. Tehdaspaikkakunta sijaitsee Portugalin sisämaassa, alueella, jossa ei ole juuri muita työpaikkoja ja jossa kaksi vuotta sitten sattuneessa traagisessa sillan sortumisessa 58 ihmistä menetti henkensä. Todettakoon tässä yhteydessä, että kyseinen monikansallinen yhtiö lopetti kaksi vuotta sitten Aroucassa toimivan tehtaansa, minkä seurauksena noin 400 työntekijää jäi työttömäksi. Ottaen huomioon tilanteen vakavuuden, pyydän komissiota vastaamaan seuraaviin kysymyksiin: 1. Onko monikansallinen C & J Clark -yhtiö saanut jotakin yhteisön tukea Portugalissa tai jossakin muussa Euroopan unionin jäsenvaltiossa? 2. Mitä mieltä komissio on C & J Clark -yhtiön sosiaalisesta vastuusta ottaen huomioon, että yhtiö aikoo sulkea kaksi suurta tehdasta, joiden työntekijöistä valtaosa on naisia ja jotka sijaitsevat Portugalin sisäosissa, alueilla, joilla yhtiö on ollut tai on tärkein työnantaja? 3. Mihin toimiin komissio aikoo ryhtyä estääkseen sellaisten monikansallisten yhtiöiden vastuuttoman toiminnan, jotka huolimatta hyvästä tilauskannasta päättävät siirtää toimintansa Euroopan unionin ulkopuolisiin maihin, mikä pahentaa työttömyyttä ja estää heikossa taloudellisessa asemassa olevien alueiden tässä tapauksessa Portugalin sisäosien kehittymisen? Anna Diamantopouloun komission puolesta antama vastaus (1. huhtikuuta 2003) Yritys C. & J. CLARK -Fábrica de Calçado, Lda., on saanut seuraavat tuet: >TAULUKON PAIKKA> Yhteisön tukikehys II Yksikkö on saanut tukia Pedip II- ja Retex-ohjelmista, joita Euroopan aluekehitysrahasto (EAKR) ja Euroopan sosiaalirahasto (ESR) ovat rahoittaneet toimenpiteen 3.1. Diagnósticos e Auditorias Empresariais ja toimenpiteen 4.6. Acção A Acções de Demonstração Empresarial perusteella. Hyväksyttyjen tukien summa oli 136 402 283 escudoa. Seuraavat summat on maksettu: >TAULUKON PAIKKA> Komissio on pyytänyt muilta jäsenvaltioita tietoja voidakseen arvioida, onko Clark-yritys saanut yhteisön tukea myös niissä, ja toimittaa tiedot arvoisalle parlamentin jäsenelle. Ensinnäkin on mainittava, että työntekijöiden joukkovähentämistä koskevan jäsenvaltioiden lainsäädännön lähentämisestä 20. heinäkuuta 1998 annetussa neuvoston direktiivissä 98/59/EY(1) säädetään tiedottamisesta ja työntekijöiden edustajien kuulemisesta tapauksissa, jolloin työnantaja harkitsee joukkovähentämistä. Kuulemiset on suoritettava hyvissä ajoin ja sopimukseen pyrkien, ja niissä on käsiteltävä ainakin keinoja ja tapoja joukkovähentämisen välttämiseksi tai sen kohteena olevien työntekijöiden määrän rajoittamiseksi sekä seurausten pienentämiseksi käyttämällä sosiaalisia keinoja muun muassa vähentämisen kohteeksi joutuneiden työntekijöiden työllistämiseksi tai kouluttamiseksi uudelleen. Yritysten uudelleensijoittautumisen osalta komissio on sitä mieltä, että yritysten olisi päätöksiä tehdessään otettava aina huomioon päätösten mahdolliset vaikutukset työntekijöihin sekä muut sosiaaliset ja alueelliset vaikutukset. Komissio korostaa tätä näkemystä äskettäin antamassaan tiedonannossa Yritysten sosiaalinen vastuu: elinkeinoelämän panos kestävään kehitykseen(2). Lisäksi komissio on kehottanut eurooppalaisia työmarkkinaosapuolia käynnistämään vuoropuhelun muutosten ennakoimisesta ja hallitsemisesta, jotta yritysten rakenneuudistusten sosiaalisia näkökohtia voidaan tarkastella dynaamisella tavalla. Työmarkkinaosapuolet suostuivat sisällyttämään tämän seikan äskettäin hyväksyttyyn monivuotiseen työohjelmaansa(3). (1) Neuvoston direktiivi 98/59/EY, annettu 20 päivänä heinäkuuta 1998, työntekijöiden joukkovähentämistä koskevan jäsenvaltioiden lainsäädännön lähentämisestä EYVL L 225, 12.8.1998, s. 16. (2) KOM(2002) 347 lopullinen. (3) Orçamento da Segurança Social.